1
6

Újságírói etikai kódex

A.

Az újságírói etikai kódexet a Magyar Újságírók Országos Szövetsége fogadta el, majd módosította 1994-ben és 1997-ben. Legutóbbi módosítása a 2000-ben tartott küldöttközgyűlésen történt. Célja az etikus, tisztességes újságírói tevékenység megőrzése és elősegítése a szabadságjogok, a demokratikus közélet, a jogállam keretei között. A kódex a MÚOSZ tagjaira nézve kötelező, alkalmazását, normáinak betartását tagsági körén kívül is ajánlja a szövetség. A jogvitás ügyek elsősorban a bíróságok és más jogi fórumok elé tartoznak, de lehetnek etikai vonatkozásaik, amelyekre a kódex előírásai kiterjednek.

B.

B/a. A Magyar Újságírók Országos Szövetsége elfogadja és követi az IFJ-konferencia Tiranában 1999. szeptember 27-én elfogadott „záró következtetéseit”. Ennek következtében:

B/b. A MÚOSZ együttműködik a Magyar Újságírók Közösségével, a Magyar Katolikus Újságírók Szövetségével Közös Etikai Alapelvek létrehozásában és a továbbiakban Közös Etikai Kódex, Közös Szakmai Normák megfogalmazásában.

E közös munka első lépéseként kialakítja az érintett szövetségekkel a Közös Etikai Alapelvek dokumentumát. A Közös Etikai Alapelvek figyelembevételével kell kialakítani és egymáshoz közelíteni a három szövetség etikai kódexét.

B/c. A MÚOSZ a felsorolt újságírói szövetségekkel közös Együttműködési Testületet hoz létre, amely rendszeresen elemzi az újságírói szervezetek sajtóetikai tevékenységét.

– Az elemzések nyomán, a testület konszenzussal ajánlásokat fogad el az újságírói szövetségek etikai testületei, bizottságai számára a közös etikai alapelvek alkalmazásának gyakorlati kérdéseiben.

B/d. A MÚOSZ etikai bizottsága – ha az ajánlások szükségessé teszik a MÚOSZ Újságírói etikai kódexének módosítását – a MÚOSZ soron következő küldöttközgyűlés elé terjeszti a módosító javaslatokat.

Az etikai bizottság – ha az ajánlás nem igényli az Újságírói etikai kódex módosítását – az etikai ügyekben hozott döntéseinél figyelembe veszi az ajánlásokat.

B/e. A MÚOSZ az Újságírói etikai kódex mellékleteként a kódexszel együtt közzéteszi a közös etikai alapelvek teljes szövegét.

B/f. Az Együttműködési Testület MÚOSZ-t képviselő tagjait a MÚOSZ etikai bizottsága delegálja saját tagjai közül.

1. §

1.A.  A magatartási szabályok minden újságírói, szerkesztői, kiadói tevékenységet végző személyre érvényesek. A kódex hatálya kiterjed a nyomtatott (írott, fényképezett), az elektronikus sajtónál és az online sajtónál végzett egyéni és kollektív tevékenységre. 

     Az újságírói etikai kódex alkalmazása szempontjából a tájékoztatást foglalkozásszerűen végző újságíró az,

– aki tagja valamelyik bejegyzett újságírói szövetségnek, vagy

– akit a bejegyzett tömegtájékoztatási eszköz felelős szerkesztője megbízólevéllel látott el.

Az online újságírásban tevékenykedő tagjaitól elvárja a MÚOSZ, hogy újságírói mivoltukat közleményeiknél tüntessék fel.

2) Az etikai vizsgálat során vizsgálandó, megállapítható és szankcionálható a szerkesztőség felelős vezetőjének és a kiadó felelős vezetőjének a felelőssége is.

3) A. A MÚOSZ etikai bizottsága a sértett indítványára vagy saját kezdeményezésére akkor is állást foglalhat az etikai kódex megsértése ügyében, ha a bepanaszolt személy nem tagja a szövetségnek.

B. Ha a bepanaszolt személy nem tagja a MÚOSZ-nak, és az eljáró tanács tudomására jut, hogy más újságírói szakmai szervezetnek tagja, akkor az etikai bizottság eljáró tanácsa értesíti az eljárás megindításáról, folytatásáról az érintett szakmai szervezetet, és felkéri tanácskozási jogú szakértő küldésére az eljáró tanács mellé. A szakértő nem vesz részt a döntés meghozatalában. Véleményét az eljáró tanács a döntés meghozatalánál mérlegeli. A szakértő jelenléte vagy távolmaradása egyebekben nem befolyásolja az eljárás lefolytatását.

C. Az érintett személy számára mindazokat az eljárási feltételeket biztosítani kell, amelyek a MÚOSZ tagjait megilletik.

D. Ezekben az esetekben az állásfoglalás kifejezetten szakmai jellegű, szankció kiszabására nem kerülhet sor. Az etikai bizottság eljáró tanácsa ilyenkor is – éppen a közérdekre való tekintettel – szakmai véleményét nyilvánosságra hozhatja. Az eljáró tanács döntését az érintett személynek, szerkesztőségnek, szakmai szövetségnek meg kell küldeni.

Újságírói szabadság, felelősség

2. §

1/A Az újságírónak tiszteletben kell tartania az emberi jogokat. Nem kelthet gyűlöletet, nem szólíthat fel rasszista megkülönböztetésre népek, nemzetek, nemzetiségek ellen. Vallása, felekezeti hovatartozása vagy állapota, neme, testi, szellemi vagy lelki állapota, mássága, életkora, életmódbeli, életviteli különbözősége miatt nem terjeszthet senkiről előítéletet szolgáló rágalmakat, ezek miatt senkit sem becsmérelhet.

B. Etikai vétséget újságíróhoz méltatlan magatartással, valamint megjelent írással vagy képpel, rádióadásban elhangzott vagy képpel a televízióban sugárzott, az újságírói műfajokhoz tartozó alkotással lehet elkövetni. Nyilvánosságra nem hozott – bár előkészített – alkotással etikai vétség nem követhető el. (Az Újságírói etikai kódex 7. §. 1. pontjában megfogalmazott esetekben, a nyilvánosságra nem hozott újságírói alkotás eszköze lehet a magatartással megvalósítható etikai vétségnek.)

C. A sajtószabadság gyakorlása nem sértheti a közerkölcsöt. A közerkölcs fogalmát az eljáró tanács értelmezi, és erre az értelmezésre figyelemmel állapíthatja meg a közerkölcs sérelmét, vagy állapítja meg az etikai vétség hiányát. Tekintettel arra, hogy a „közerkölcs” csak aktuálisan – itt és most – állapítható meg, az eljárás során felmerülő kétség esetén az eljáró tanácsok számára az etikai bizottság e tárgyban hozott állásfoglalása irányadó.

2) Az 1. § 1. pontjában meghatározott újságírót megilleti a tájékozódás, a nyilvános közlés, a bírálat, a véleményéhez, meggyőződéséhez, annak kifejtéséhez való jog. Nem kötelezhető véleményével, meggyőződésével ellenkező írás vagy műsorszám készítésére.

3) A munkaadó, a szerkesztő, a tulajdonos nem korlátozhatja az újságíró véleményalkotási, világnézeti, közlési szabadságjogait. Az sem sérti az újságírói etikát, ha az orgánum szellemiségének és jellegének meg nem felelő munkát nem közlik, ugyanakkor etikai vétséget követ el a munkaadó, szerkesztő, a tulajdonos, ha megakadályozza az általa nem közölt mű más fórumon való megjelentetését.

A tulajdonos, a felelős szerkesztő etikai vétséget követ el, ha a sajtótermék előállítása során a sajtószabadság érvényesíthetőségét és a nyilvánosságot alárendeli a sajtótermék árujellegének. Az információs verseny sem indokolhatja, hogy ellenőrizetlen, a valóságnak meg nem felelő információkat közöljenek, hogy az érintett személyek személyiségi jogai sérüljenek.

A személyiség védelme

3. §

1/A. Az újságírónak tiszteletben kell tartania az ember személyiségi jogait és méltóságát. Ne állítson valótlanságot, ne használjon a jó hírnév, becsület csorbítására alkalmas sértő kifejezéseket. A kifejezés sértő jellegét a közölt tényekkel és a műfaji sajátosságokkal összefüggésben kell mérlegelni.

B. Etikai vétséget követ el, aki figyelmen kívül hagyja a bűncselekmény vagy egyéb esetek áldozatainak, az áldozatok hozzátartozóinak személyiségi jogait, érzelmeit és a kegyeletre tekintet nélkül mutatja be a történteket.

2) Az újságírói etika ellen vét az, aki

– a nyilatkozó hozzájárulása nélkül lényeges változtatást hajt végre annak nyilatkozatán, illetve figyelmen kívül hagyja a kért tartalmi módosításokat,

– a nyilatkozó, a riportalany véleményének, kijelentésének tüntet fel olyasmit, amit az nem mondott,

– a nyilatkozót, a riportalanyt sértő szöveg- vagy képi összefüggésbe helyezi, vagy félrevezeti az anyag megjelenési helyét illetően,

– a nyilatkozó kérése ellenére nem mutatja be nyilatkozatát az érintettnek,

– a hatóság döntése előtt, a még le nem zárt ügyben a vétkességet kész tényként állítja be.

Valósághű tájékoztatás és lelkiismeretesség

4. §

1) Az újságíró és szerkesztő írásban, online alkotásban, műsorban szándékosan vagy gondatlanságból valótlanságot nem állíthat, köteles a tényeket és adatokat az adott helyzetben elvárható gondossággal ellenőrizni.

2) A korrekt tájékoztatást sérti, és ezzel etikai vétséget követ el, aki akadályozza a valóság feltárását, illetőleg munkatársainak megnehezíti annak kiderítését.

3) Aki a jelenséget valósághűen mutatja be, nem marasztalható el azért, mert nem foglalkozott más jelenségekkel is.

5. §

1) A szerzőnek, a szerkesztőnek kötelessége az önkéntes, korrekt helyreigazítás akár a sértett kérésére, akár úgy, ha más módon derül ki, hogy a közlés valótlan volt. A bíróság által elrendelt helyreigazítás közlését nem lehet akadályozni, sem a szövegét torzítani.

2) Akit a cikk, műsor kifejezetten és hátrányosan érintett, annak helyreigazítás nélkül is biztosítani kell a válasz lehetőségét.mielőbb, a szükséges terjedelemben. A válasz sem sérthet becsületet, személyhez fűződő jogokat.

3) Ha valakire nézve kifejezetten hátrányos tényt, megállapítást közöltek, akkor az azt megváltoztató ítélet, hatósági döntés vagy más, újabb döntő jelentőségű tény közlésére vissza kell térni.

4) Az újságírói etika megkívánja, hogy a lapot, műsort, annak tartalmát érintő ügyekben bírálókkal, panaszosokkal, reagálókkal lelkiismeretesen foglalkozzanak.

A szerző védelme

6. §

Az újságírói etikát is megsérti, aki másnak a szellemi termékét sajátjaként teszi közzé vagy tünteti fel (plágium). Sérti az etikát továbbá, ha

a.) szerzőként tudatosan mást tüntetnek fel, a szerzőt ugyanakkor megilleti az álnév használatának joga;

b.) más szellemi termékét eltorzítva idézik, a torzítást valóságosnak tüntetve fel;

c.) a szerző beleegyezése nélkül közlik alkotását, vagy megváltoztatják annak tartalmi elemét, illetve egyetértése nélkül azt kifejezetten méltatlan környezetbe helyezik;

d.) más által felkutatott, közzétett és eredetinek számító témát, a forrásra való hivatkozás nélkül, sajátként adnak közre.

Etikai vétséget követ el az is, aki más sajtóorgánumban megjelent és nagy érdeklődést kiváltó témával úgy foglalkozik, hogy az eredeti sajtóforrást, szerzőt nem jelöli meg. Újabb tények feltárása sem teszi mellőzhetővé az „ősforrás” megjelölését.

e.) A szerző a művét nem adhatja át közlésre egy időben több szerkesztőségnek, illetve nem kérheti a másodközlést úgy, hogy e tényeket nem jelzi. A szerkesztőség részéről átvett kézirat, fotó, egyéb képi illusztráció, hang-, illetve videóanyag elfogadásáról, közlésének szándékáról 15 napon belül, de mindenféleképpen az elavulás előtt, értesíteni, tájékoztatni kell a szerzőt, alkotót.

A visszaélés tilalma

7. §
1) Visszaél az újságírói foglalkozással, aki tények elhallgatásáért vagy közléséért az érdekeltektől anyagi előnyt kér vagy fogad el, aki jogtalan előny elérése céljából közzététellel vagy közzé nem tétellel fenyeget. (L.: a 2. § 1/B pontjának rendelkezéseit is.)

2) Sérti az etika normáit, ha az újságíró, szerkesztő anyagi előny ellenében terméket vagy céget reklámoz, jónak vagy rossznak minősít anélkül, hogy a reklámjelleget láthatóan feltüntetné. A reklámot, fizetett közleményt a többitől észrevehetően meg kell különböztetni.

3) Etikai vétséget követ el, aki az újságírót hirdetésszervezésre, fizetett közlemény szerzésére, készítésére kötelez annak fejében, hogy újságíróként foglalkoztatja. Nem etikai vétség, ha az újságíró fizetett közlemények megfogalmazását vállalja.

4) Az újságírónak nem szabad népszerűsítenie az erőszakot, az egészséget károsító szereket, életmódot.

Az információ joga, etikája

8. §

1. a.) Az újságíró hivatása – joga és kötelessége – a tájékoztatás. Köteles mérlegelni, hogy a feltárt tények nyilvánosságra hozatala veszélyezteti-e mások életét, sérti-e személyiségi jogait. A személyiségi jogok között tiszteletben kell tartani az egyének jogát a magánéletre.

Különösen súlyosan sérti az újságírói etikát, aki a közéletben szereplő személy hozzátartozóinak személyi jogait úgy kezeli, mintha azok teljes mértékben a közszereplő személy jogainak függvényei lennének.

b.) Az újságírónak etikai kötelezettsége mérlegelni, hogy a tudomására jutott magántitok, államtitok vagy szolgálati titok nyilvánosságra hozatalára van-e alapos ok, sért-e állami, társadalmi, üzleti, egyéni érdeket. Az újságírónak etikai kötelezettsége összevetni a bármiféle titok nyilvánosságra hozatalával veszélyeztetett vagy szolgálni kívánt érdek viszonyát a nyilvánosság és a tájékoztatás kötelezettségéhez. A titoksértéssel kapcsolatos feljelentési kötelezettség elmulasztása esetén az újságírónak etikai kötelessége a fentiek szerint mérlegelni a sértett és a védett érdekek, értékek viszonyát. A titoksértés büntetőjogi eljárás során történt megállapítása önmagában még nem elégséges az újságírói etika sérelmének a megállapításához.

2) Az informátort kiszolgáltatni nem szabad. Bizalmas értesülés közlése esetén az értesülés forrásának közlése az informátor beleegyezése nélkül tilos.

Kollegiális magatartás

9. §

1) Az etikai bizottság megvizsgálja a MÚOSZ választott tisztségviselőivel és tagjaival szemben emelt panaszt az alapszabály vagy az egyesületre vonatkozó törvények megsértésének gyanúja esetén, ha annak etikai vonatkozása van.

2) Az etikai bizottság védelemben részesíti a MÚOSZ-tagot saját kérésére vagy saját hatáskörében indított eljárás során, ha a munkájával kapcsolatos jogtalan támadás éri.

3) Az újságíróknak egymás közt is be kell tartaniuk a kulturált érintkezés szabályait. Nem szabad a kolléga munkáját akadályozni, egymást lejáratni, a kolléga munkáját ingyen kihasználni.

Súlyos etikai vétséget követ el az a tulajdonos, kiadó, fő-, illetve felelős szerkesztő, aki bármilyen módon megtorolja, vagy megtorlással fenyegeti a sérelmet elszenvedett újságírót, ha az törvényes eszközökhöz folyamodik az elmaradt honorárium, munkabér behajtásáért.

4) Névazonosság esetén a pályán régebben tevékenykedő szerző kérésére az új kollégától elvárható, hogy más nevet vagy megkülönböztető jelet használjon.

Etikai határozatok

10. §

1. A kódexben szereplő magatartási szabályok megsértése esetén az etikai bizottság a szabályzata szerint lefolytatott eljárással etikai vétséget állapíthat meg. Az eljárás bármely személy vagy testület megindokolt panaszára indulhat.

Az etikai bizottság, illetve annak eljáró tanácsa általában csak jogerős határozatait hozza nyilvánosságra. Nem jogerős határozat is nyilvánosságra hozható, ha az eljáró tanács úgy látja, a közérdek – különösen a sajtószabadság védelme és az jogtalannak, etikátlannak bizonyult támadások elhárítása – indokolja ezt. Ilyen esetben az eljáró tanácsnak kötelessége dönteni arról, hogy nyilvánosságra hozza-e határozatát. A nyilvánosságra hozott határozatban kötelező nyomatékosan figyelmeztetni a jogerősség hiányára. Döntéseit, állásfoglalásait sajtóközleményben vagy sajtóértekezlet keretében is közzéteheti, értelmezheti a kódex előírásait.

2) Az etikai bizottság eljáró tanácsa a vétség súlyától függően etikai büntetést is kiszabhat. Szakmai becsületbíróságként elsősorban arra törekszik azonban, hogy a feleket megegyezésre késztesse, békülést, jegyzőkönyvi vagy nyilvános elégtételadást érjen el.

3) A kiszabható büntetések:

– szóbeli figyelmeztetés,

– figyelmeztetés,

– megrovás,

– szigorú megrovás,

– a tagsági jogok felfüggesztése egy évre,

– kizárás.

4) A másodfokon hozott kizáró határozat ellen az érintett panasszal élhet a MÚOSZ választmányánál.

5) Az etikai bizottság a végső jogerős megállapításáról tájékoztathatja a szerkesztőség vezetőjét, a kiadót, illetve a tulajdonost. Indokolt esetben felelősségre vonást kezdeményezhet más társadalmi fórum vagy hatóság előtt.

